**Sisko Loikkanen** (s. 1953) on suomalainen tiedetoimittaja ja diplomi-insinööri, joka työskenteli Yleisradion tiedetoimituksessa vuodet 1991–2018. Hän oli mukana tekemässä *Radiaattori*- ja *Tiedeykkönen*-radio-ohjelmia. Loikkanen palkittiin vuonna 2018 tiedonjulkistamisen valtionpalkinnolla.

Nuoruus, opiskelu ja ensimmäiset työt
-------------------------------------

Loikkanen oli jo nuorena kiinnostunut luonnontieteistä, ja hän muun muassa katseli planeettoja isoveljensä kaukoputkella. Hän myös luki aiheesta paljon ja haaveili urasta tähtitieteilijänä. Loikkanen kiinnostui kemiasta Rantasalmen yhteiskoulun opettajan ansiosta. Lukio-opinnot hän suoritti Savonlinnan lyseossa, jonka maine luonnontieteissä on hyvä. Loikkanen opiskeli alkuun Helsingin yliopistossa kielenopettajan kehotuksesta germaanista filologiaa. Hän vaihtoi vuoden jälkeen kemiaan. Loikkanen ei kuitenkaan viihtynyt siellä ja siirtyi Teknilliseen korkeakouluun, missä opiskeli ensin puunjalostusta ja sitten lopulta kemiaa.

Loikkanen valmistui diplomi-insinööriksi vuonna 1983. Hän suunnitteli jatko-opintoja, mutta päätyi kuitenkin Tampereen teknillisen oppilaitoksen opettajaksi. Opettajien pitkien kesälomien aikana hän opiskeli ranskaa Pariisissa. Loikkanen vaihtoi opetustehtävät Suomen Akatemian hallintovirastoon, jossa hän valmisteli tutkimusrahoituspäätöksiä. Suomen Akatemian jälkeen Loikkanen työskenteli kahden vuoden ajan teollisuussihteeriavustajana Pariisissa.

Ura tiedetoimittajana
---------------------

Yleisradion tiedetoimitukseen Loikkanen pääsi vuonna 1991 haettuaan paikkaa, jossa luvattiin mahdollisuutta "tyydyttää uteliaisuuttasi ihmisten asioiden ja paikkojen suhteen niin paljon kuin jaksat". Hän oli vastuussa vuoden 2011 loppuun asti vuonna 1994 perustetusta *Radiaattori*-ohjelmasta. Se alkoi 50-minuuttisena ohjelmana, mutta loppuaikoina ohjelman kesto oli puolituntia. Sen jälkeen Loikkanen kuului *Tiedeykkönen*-ohjelman tuotantoryhmään. Loikkanen jätti Yleisradion tiedetoimituksen vuonna 2018, mutta on sen jälkeenkin tehnyt radio-ohjelmia freelancerina.

Loikkanen on tehnyt Yleisradiolle radio-ohjelmien lisäksi artikkeleita. Kuukauden tähtitaivas -katsauksia hän on kirjoittanut yhteistyössä professori Markku Poutasen kanssa. Loikkanen on kirjoittanut vuodesta 1998 artikkeleita myös *Kemia*-lehteen, ja 2000-luvun alussa hän piti tiedeviestinnän kursseja Helsingin yliopiston biotieteellisessä tiedekunnassa.

Tunnustukset
------------

Opetus- ja kulttuuriministeriö myönsi vuonna 2018 Loikkaselle Tiedonjulkistamisen valtionpalkinnon. Palkintoperusteluissa Loikkanen mainittiin "asiantuntevana ja monimutkaisia asioita valaiseman tiedetoimittajana". Kemian hyväksi -palkinto myönnettiin Loikkaselle puolestaan vuonna 2019. Se annetaan joka toinen vuosi suomalaiselle henkilölle, ryhmälle tai yhteisölle, joka on edisätnyt kemian teollisuutta, opetusta ja innovaatioita sekä edistänyt alan yhteiskunnallista merkitystä ja yleistä mainetta.

Lähteet
-------

1. 1 2  Leiviskä, Pekka: Tiede muuttaa yhteiskuntaa  15.11.2018. Tekniikan Akateemiset TEK. Viitattu 10.4.2020.
2. 1 2 3  Öster, Harriet: Insinööri joka pääsi tyydyttämään uteliaisuuttaan  15.11.2018. Suomen tiedetoimittajien liitto ry. Viitattu 10.4.2020.
3. 1 2 3  Suominen, Mikko: Tiedonjulkistamisen valtionpalkinto 2018: Sisko Loikkanen puhuu ja keskustelee huipputieteestä  19.9.2018. Tiedonjulkistamisen neuvottelukunta. Viitattu 10.4.2020. [vanhentunut linkki]
4. 1 2  Armanto, Teija: Kemian hyväksi -palkinto Sisko Loikkaselle  27.3.2019. Messukeskus. Viitattu 10.4.2020.

Aiheesta muualla
----------------

* Loikkanen Ylen sivuilla